 3. ลักษณะการประกอบธุรกิจ 

บริษัท ฟูรูกาวา เม็ททัล (ไทยแลนด์) จำกัด (มหาชน) ก่อตั้งด้วยทุนจดทะเบียนเริ่มต้น 140
ล้านบาท เมื่อวันที่ 15 มิถุนายน 2531 ภายใต้ชื่อเมื่อจดทะเบียนแรกเริ่มว่า "บริษัท ฟูรูกาวา
เม็ททัล (ไทยแลนด์) จำกัด" เป็นการร่วมมือทางการค้าระหว่าง บริษัท ตัมพะ จำกัด
ซึ่งเป็นบริษัทโฮลดิ้ง สัญชาติไทย ถือหุ้นในอัตราร้อยละ 51 และบริษัทสัญชาติญี่ปุ่น 2 บริษัท คือ
เดอะ ฟูรูกาวา อิเล็คตริก คัมปะนี ลิมิเต็ด ผู้ประกอบธุรกิจผลิตและจำหน่ายผลิตภัณฑ์ต่างๆ อาทิ
เช่น สายโทรศัพท์, ลวดไฟฟ้า, ชิ้นส่วนรถยนต์, ผลิตภัณฑ์ท่อทองแดง และผลิตภัณฑ์อลูมิเนียม
และบริษัท โชโกะ เทรดดิ้ง จำกัด ซึ่งเป็นบริษัทขายผลิตภัณฑ์ที่ทำจากโลหะ อาทิ เช่น
แท่งอลูมิเนียม แท่งทองเหลือง และแท่งทองแดง เป็นต้น บริษัทเริ่มประกอบธุรกิจ เมื่อวันที่ 2
กรกฎาคม 2533

บริษัท ได้แปรสภาพจาก บริษัท จำกัด เป็น บริษัท (มหาชน) เมื่อวันที่ 22 กุมภาพันธ์ 2539
ทะเบียนเลขที่ บมจ. 606 และเปลี่ยนชื่อจาก บริษัท ฟูรูกาวา เม็ททัล (ไทยแลนด์) จำกัด เป็น
บริษัท ฟูรูกาวา เม็ททัล (ไทยแลนด์) จำกัด (มหาชน) และเปลี่ยนชื่อภาษาอังกฤษจาก Furukawa
Metal (Thailand) Company Limited เป็น Furukawa Metal (Thailand) Public
Company Limited

ปัจจุบัน บริษัท ฟูรูกาวา เม็ททัล (ไทยแลนด์) จำกัด (มหาชน) มีทุนจดทะเบียน 480 ล้านบาท
โดยเป็นทุนชำระแล้ว 480 ล้านบาท
บริษัทดำเนินธุรกิจเป็นผู้ผลิตและจำหน่ายท่อทองแดงได้ตะเข็บชนิดต่าง ๆ ทั้งหุ้มโฟม และไม่หุ้ม
(Seamless Copper Tube) ที่จะนำไปเป็นส่วนประกอบสำหรับเครื่องปรับอากาศตู้เย็น
และเครื่องทำความเย็นทั่วไป นอกจากนี้ บริษัทยังมีความสามารถในการออกแบบ และพัฒนาผลิตภัณฑ์
เพื่อปรับปรุงเทคนิคการผลิต
ตลอดจนรูปแบบของผลิตภัณฑ์ให้มีคุณสมบัติสอดคล้องกับความต้องการของลูกค้าภายใต้สัญญาการให้ความช่วยเหลือทางด้านเทคนิคจาก
บริษัท ฟูรูกาวา อิเล็คตริก คัมปะนี ลิมิเต็ด

บริษัท ฟูรูกาวา เม็ททัล (ไทยแลนด์) จำกัด (มหาชน) ได้รับการส่งเสริมการลงทุน จากสำนักงาน
คณะกรรมการส่งเสริมการลงทุน (Board of Investment = BOI) จำนวน 4 ฉบับ

วันที่ได้รับบัตรส่งเสริม, วันเปิดดำเนินการ และกำลังผลิตที่ได้รับตามบัตรส่งเสริมมีดังนี้

บัตรที่ 1 เลขที่ 1326/สอ./2531 ลงวันที่ 8 กรกฎาคม 2531 เปิดดำเนินการเมื่อวันที่ 15
พฤศจิกายน 2534 มีกำลังการผลิต 350 ตัน/เดือน หรือ 4,200 ตัน/ปี

บัตรที่ 2 เลขที่ 1198/2537 ลงวันที่ 7 เมษายน 2537 เปิดดำเนินการเมื่อวันที่ 16 พฤษภาคม
2537 มีกำลังการผลิต 350 ตัน/เดือน หรือ 4,200 ตัน/ปี

บัตรที่ 3 เลขที่ 1555/2539 ลงวันที่ 15 สิงหาคม 2539 เปิดดำเนินการเมื่อวันที่ 2 ธันวาคม
2539 มีกำลังการผลิต 10,600 ตัน/ปี

บัตรที่ 4 เลขที่ 1134 (2)/2545 ลงวันที่ 21 กุมภาพันธ์ 2545 เปิดดำเนินการเมื่อวันที่ 24
กรกฎาคม 2546 มีกำลังการผลิต 6,000 ตัน/ปี

สิทธิประโยชน์ที่ได้รับจากการส่งเสริมการลงทุน

บริษัทฯ
ได้รับสิทธิประโยชน์บางประการจากการส่งเสริมการลงทุนตามพระราชบัญญัติส่งเสริมการลงทุน
พ.ศ. 2520 ใหม่เพิ่มเติม ซึ่งสิทธิพิเศษที่ได้รับโดยสังเขปมีดังนี้ :

  1)
  ได้รับยกเว้นภาษีอากรขาเข้าสำหรับเครื่องจักรและอุปกรณ์ที่จำเป็นในการดำเนินกิจการของบริษัท
  ตามที่ได้รับอนุมัติจากคณะกรรมการส่งเสริมการลงทุน (นับตั้งแต่วันที่ 21 กุมภาพันธ์ 2545
  ถึงวันที่ 21 กุมภาพันธ์ 2547)

  2) ได้รับยกเว้นภาษีเงินได้นิติบุคคล
  สำหรับกำไรสุทธิที่ได้จากการประกอบกิจการที่ได้รับจากการส่งเสริม มีกำหนดสามปี (3 ปี)
  นับแต่วันที่เริ่มมีรายได้จากการประกอบกิจการนั้น (ทั้งนี้ ตั้งแต่วันที่ 24 กรกฎาคม 2546 ถึงวันที่
  23 กรกฎาคม 2549)

ทั้งนี้ บริษัทฯ ยังได้รับสิทธิและประโยชน์ตามมาตรา 36 (1) และมาตรา 36 (2)
แห่งพระราชบัญญัติส่งเสริมการลงทุน พ.ศ. 2520 เพิ่มเติมดังนี้

ตามมาตรา 36 (1) ให้ได้รับยกเว้นอากรขาเข้าสำหรับวัตถุดิบ
และวัสดุจำเป็นที่ต้องนำเข้ามาจากต่างประเทศ เพื่อใช้ในการผลิตเพื่อการส่งออก ตั้งแต่วันที่ 14
มกราคม 2548 จนถึงวันที่ 13 มกราคม 2550

ตามมาตรา 36 (2)
ให้ได้รับยกเว้นอากรขาเข้าสำหรับของที่ผู้ได้รับการส่งเสริมนำเข้ามาเพื่อส่งกลับออกไป ตั้งแต่วันที่
14 มกราคม 2548 จนถึงวันที่ 13 มกราคม 2550

โดยมีเงื่อนไข จะต้องปฏิบัติตามเงื่อนไขที่กำหนดไว้ในบัตรส่งเสริมเลขที่ 1555/2539 ลงวันที่ 15
สิงหาคม 2539 และบัตรส่งเสริมเลขที่ 5164/2542 (4-1555/2539) ลงวันที่ 23 กรกฎาคม
2542

ผู้ได้รับการส่งเสริมต้องปฏิบัติตามเงื่อนไขในบัตรส่งเสริม หรือในหนังสืออนุญาต
หากฝ่าฝืนหรือไม่ปฏิบัติตามเงื่อนไขดังกล่าว อาจถูกเพิกถอนสิทธิและประโยชน์ทั้งหมดหรือบางส่วน

รายการแก้ไขสิทธิและประโยชน์มีดังต่อไปนี้

ครั้งที่ 1 ตามหนังสือแจ้งมติของคณะกรรมการส่งเสริมการลงทุน เลขที่ อก 0905/007088 ลงวันที่
10 ตุลาคม 2549 บริษัทฯ ได้รับการขยายเวลาการได้รับสิทธิตามมาตรา 36(1) และมาตรา 36
(2) ออกไปตั้งแต่วันที่ 14 มกราคม 2550 จนถึงวันที่ 13 มกราคม 2552 และ

ครั้งที่ 2 ตามหนังสือแจ้งมติของคณะกรรมการส่งเสริมการลงทุน เลขที่ อก 0906/007215 ลงวันที่
29 กันยายน 2551 ได้รับการขยายเวลาการได้รับสิทธิตามมาตรา 36(1) และมาตรา 36 (2)
ออกไปตั้งแต่วันที่ 14 มกราคม 2552 จนถึงวันที่ 13 มกราคม 2554

ครั้งที่ 3 ตามหนังสือแจ้งมติของคณะกรรมการส่งเสริมการลงทุน เลขที่ อก 0906/009356 ลงวันที่
9 พฤศจิกายน 2553 ได้รับการขยายเวลาการได้รับสิทธิตามมาตรา 36 (1) และมาตรา 36 (2)
ออกไปตั้งแต่วันที่ 14 มกราคม 2554 จนถึงวันที่ 13 มกราคม 2556

ครั้งที่ 4 ตามหนังสือแจ้งมติของคณะกรรมการส่งเสริมการลงทุน เลขที่ อก 0906/011735 ลงวันที่
23 พฤศจิกายน 2555 ได้รับการขยายเวลาการได้รับสิทธิตามมาตรา 36 (1) และมาตรา 36
(2) ออกไปตั้งแต่วันที่ 14 มกราคม 2556 จนถึงวันที่ 13 มกราคม 2558

การเปลี่ยนแปลงและพัฒนาการที่สำคัญของบริษัท, การประกอบธุรกิจ
และการบริหารงานตั้งแต่เริ่มก่อตั้งกิจการมีดังต่อไปนี้

มิถุนายน 2531  ได้ก่อตั้งบริษัทฟูรูกาวา เม็ททัล (ไทยแลนด์) จำกัด ด้วยทุนจดทะเบียน
140,000,000 บาท ซึ่งได้รับการส่งเสริมการลงทุนจากสำนักงานคณะกรรมการส่งเสริมการลงทุน
(BOI) สำหรับการผลิตท่อทองแดงไร้ตะเข็บ

มกราคม 2532  บริษัทเริ่มก่อสร้างโรงงานบนเนื้อที่ประมาณ 56 ไร่ ณ โรงงานเลขที่ 213 หมู่
4 ถนนมิตรภาพ 125 ตำบลทับกวาง อำเภอแก่งคอย จังหวัดสระบุรี
เพื่อทำการผลิตท่อทองแดงไร้ตะเข็บ

มิถุนายน 2532  ได้รับการขยายขอบเขตการส่งเสริมจากกำลังการผลิต 3,000 ตัน/ปีให้เป็น
4,200 ตัน/ปี

พฤษภาคม 2533  ได้รับอนุมัติจากสำนักงานคณะกรรมการส่งเสริมการลงทุน
ให้เพิ่มขั้นตอนการผลิตในส่วนของการทำเกลียวบนผิวผนังภายในท่อเฉพาะท่อทองแดงได้

กรกฎาคม 2533  เริ่มเปิดดำเนินการผลิตท่อทองแดงไร้ตะเข็บ ชนิดที่มีผนังภายในท่อเรียบลื่น
(Smooth Tube)

มิถุนายน 2534  เพิ่มประเภทผลิตภัณฑ์อีก 1 ชนิด
โดยการผลิตท่อทองแดงไร้ตะเข็บที่มีลักษณะเป็นผนังเกลียวอยู่ภายในท่อ ใช้ชื่อว่า Furukawa
Multi Grooved Tube (FMGT)

มีนาคม 2535  เริ่มผลิตท่อทองแดงไร้ตะเข็บชนิดที่มีขนาดเส้นผ่าศูนย์กลางใหญ่ คือ Large
Diameter Tube

มีนาคม 2536  ได้รับการส่งเสริมการลงทุนในส่วนที่เพิ่มกำลังการผลิตเพิ่มอีก 4,200 ตัน/ปี เป็น
8,400 ตัน/ปี สำหรับขยายการผลิตของ Smooth Tube Multi Grooved Tube และ Large
Diameter Tube และเตรียมกำลังการผลิตสำหรับผลิตภัณฑ์ใหม่ คือ ท่อทองแดงขนาดเล็ก
(Capillary Tube) ซึ่งเริ่มผลิตได้ในปี 2537

มกราคม 2537  เพิ่มทุนจดทะเบียนจาก 195,000,000 บาท เป็น 335,000,000 บาท
เพื่อลงทุนในเครื่องจักรเพิ่มเติม โดยระดมทุนเพิ่มจากผู้ถือหุ้น 3 กลุ่มเดิม คือ บริษัท ตัมพะ จำกัด,
บริษัท โชโกะ เทรดดิ้ง จำกัด และ เดอะ ฟูรูกาวา อีเล็คตริก คัมปะนี ลิมิเต็ด

กุมภาพันธ์ 2537  เริ่มผลิตผลิตภัณฑ์ใหม่ เรียกว่า ท่อทองแดงไร้ตะเข็บขนาดเล็ก (Capillary
Tube) ออกสู่ตลาด

พฤศจิกายน 2538  มีการเปลี่ยนแปลงมูลค่าหุ้นที่ตราไว้ จากเดิมหุ้นละ 100 บาท
เป็นมูลค่าที่ตราไว้หุ้นละ 10 บาท

กุมภาพันธ์ 2539  แปรสภาพเป็นบริษัทมหาชนจำกัด และเปลี่ยนชื่อบริษัทจาก บริษัท ฟูรูกาวา
เม็ททัล (ไทยแลนด์) จำกัด เป็น บริษัท ฟูรูกาวา เม็ททัล (ไทยแลนด์) จำกัด (มหาชน)
และเปลี่ยนชื่อบริษัทภาษาอังกฤษจากเดิม Furukawa Metal (Thailand) Company Limited
เป็น Furukawa Metal (Thailand) Public Company Limited

มิถุนายน 2539  ได้รับการส่งเสริมการลงทุนในส่วนขยายกำลังการผลิตอีก 10,600 ตัน/ปี

พฤศจิกายน 2539  เพิ่มทุนจดทะเบียนจาก 335,000,000 บาท เป็น 480,000,000 บาท
เพื่อลงทุนในเครื่องจักร และอาคารสำหรับขยายการผลิต โดยการเสนอขายหุ้นเพิ่มทุน 14.5
ล้านหุ้น ให้กับประชาชนทั่วไป

ธันวาคม 2539  ซื้อที่ดินแปลงติดกันกับที่ดินของโรงงานเดิมที่ตั้งอยู่ ณ ปัจจุบัน อีกประมาณ 26 ไร่
สำหรับโครงการขยายกำลังผลิตครั้งต่อไปในภายหน้า (รวมที่ดินของโรงงาน 82 ไร่)

กุมภาพันธ์ 2540  ได้รับอนุมัติให้เข้าเป็นบริษัทจดทะเบียนในตลาดหลักทรัพย์แห่งประเทศไทย

ตุลาคม 2541  ได้พัฒนาออกแบบผลิตภัณฑ์เพิ่มอีก 2 ชนิด ได้แก่ ท่อชนิดรูปเรียว (Taper Pipe)
และท่อชนิดกึ่งแข็งขนาดกลาง (Half Hard)

มกราคม 2542  ได้ดำเนินการพัฒนาระบบบริหารคุณภาพ
จนได้รับใบรับรองระบบคุณภาพมาตรฐานสากล ISO 9001:2000 จากสถาบัน RWTUV
Anlagentechnik GmbH ประเทศเยอรมันนี

เมษายน 2542  พัฒนารูปแบบการ Treatment ปลายท่อ Capillary Tube แบบเชื่อมปลาย
(Welding) เพิ่มขึ้นอีกชนิดหนึ่ง นอกเหนือจากการ Treatment ปลายท่อแบบ Stopper,
Flaring, Pinch Seal และ Deburing ที่มีอยู่แล้ว

ธันวาคม 2544  เริ่มก่อสร้างโรงงานขยายและติดตั้งเครื่องจักรเพิ่มแล้วเสร็จ
เพื่อขยายการผลิตเพิ่มขึ้นอีก 6,000 ตัน/ปี (จากเดิมมีกำลังผลิต 16,000 ตัน/ปี เป็น 22,000
ตัน/ปี)

กรกฎาคม 2546  เริ่มเปิดดำเนินการในส่วนขยายที่ได้รับการส่งเสริมการลงทุน

พฤศจิกายน 2546  บริษัทได้เพิ่มกำลังผลิตอีก 3,000 ตัน/ปี รวมเป็น 25,000 ตัน/ปี

เมษายน 2547  บริษัทได้รับประกาศนียบัตรจากศูนย์อำนวยการต่อสู้เพื่อเอาชนะยาเสพติด
อำเภอแก่งคอย จังหวัดสระบุรีว่า “เป็นโรงงานปลอดยาเสพติดดีเด่น” เมื่อวันที่ 2 เมษายน 2547

สิงหาคม 2547  บริษัทได้เข้าร่วมดำเนินการโครงการโรงงานสีเขียวเฉลิมพระเกียรติ
สมเด็จพระนางเจ้าสิริกิตต์ พระบรมราชินีนาถ
เนื่องในโอกาสพระราชพิธีมหามงคลเฉลิมพระชนมพรรษา 6 รอบ เมื่อวันที่ 12 สิงหาคม 2547
จากอธิบดีกรมสวัสดิการและคุ้มครองแรงงาน

ตุลาคม 2547  เพิ่มกำลังผลิตจาก 25,000 ตัน/ปี เป็น 28,000 ตัน/ปี

กันยายน 2548  บริษัทได้รับรางวัลสถานประกอบกิจการดีเด่น ด้านแรงงานสัมพันธ์
และด้านสวัสดิการแรงงาน ประจำปี 2548 จากกรมสวัสดิการและคุ้มครองแรงงาน
กระทรวงแรงงาน เมื่อวันที่ 26 กันยายน 2548

ตุลาคม 2548  เพิ่มกำลังผลิตจาก 28,000 ตัน/ปี เป็น 31,000 ตัน/ปี

มีนาคม 2549  ได้รับใบรับรองระบบด้านการจัดการสิ่งแวดล้อม ISO 14001:2004 จากบริษัท
ทูฟ นอร์ด (ประเทศไทย) จำกัด

กันยายน 2549  บริษัทฯได้รับรางวัลสถานประกอบกิจการดีเด่นด้านสวัสดิการแรงงาน ประจำปี
2549 เมื่อวันที่ 18 กันยายน 2549

มีนาคม 2551  บริษัทได้รับรางวัล ชมรม To Be Number One
ดีเด่นระดับภาคกลางและภาคตะวันออก ประเภทสถานประกอบการขนาดใหญ่

มีนาคม 2552  บริษัทได้รับรางวัล ชมรม To Be Number One
ดีเด่นระดับภาคกลางและภาคตะวันออก ประเภทสถานประกอบการขนาดใหญ่

มิถุนายน 2552  บริษัทได้รับรางวัล ชมรม To Be Number One รองชนะเลิศอันดับสอง
ระดับประเทศ ประเภทสถานประกอบการขนาดใหญ่

มีนาคม 2553  บริษัทได้รับรางวัล ชมรม To Be Number One รักษามาตรฐานต้นแบบเงินปีที่ 1
ระดับภาคกลางและภาคตะวันออก ประเภทสถานประกอบการขนาดใหญ่

กันยายน 2552  บริษัทได้รับประกาศนียบัตรและป้ายโครงการโรงงานสีขาวแบบยั่งยืน
จากสำนักงานสวัสดิการและคุ้มครองแรงงานจังหวัดสระบุรี

มิถุนายน 2553  บริษัทได้รับรางวัล ชมรม To Be Number One รักษามาตรฐานต้นแบบเงินปีที่
1 ระดับประเทศ ประเภทสถานประกอบการขนาดใหญ่

มีนาคม 2554  บริษัทได้รับรางวัล ชมรม To Be Number One รักษามาตรฐานต้นแบบเงินปีที่ 2
ระดับภาคกลางและภาคตะวันออก ประเภทสถานประกอบการขนาดใหญ่

มิถุนายน 2554  บริษัทได้รับรางวัล ชมรม To Be Number One รักษามาตรฐานต้นแบบเงินปีที่
2 ระดับประเทศ ประเภทสถานประกอบการขนาดใหญ่

มีนาคม 2555  บริษัทได้รับรางวัล ชมรม To Be Number One มาตรฐานต้นแบบเงิน
ระดับภาคกลางและภาคตะวันออก ประเภทสถานประกอบการขนาดใหญ่

กรกฏาคม 2555  บริษัทได้รับรางวัล ชมรม To Be Number One มาตรฐานต้นแบบเงิน
ระดับประเทศ ประเภทสถานประกอบการขนาดใหญ่

โครงสร้างรายได้ที่เกิดจากการขายผลิตภัณฑ์ของบริษัทฯ

ในรอบ 3 ปี ตั้งแต่ปี 2553 – ปี 2555 มีดังนี้

  ---------------------- ---------- ------- ---------- ------- ---------- -------
  ผลิตภัณฑ์                 ปี 2553             ปี 2554             ปี 2555     

                         พันล้านบาท   %       พันล้านบาท   %       พันล้านบาท   %

  ภายในประเทศ                                                             

  1. Smooth Tube         2,538.30   37.31   3,113.89   41.76   2,540.52   37.36

  2. Multi Grooved Tube  1,400.86   20.59   1,545.24   20.73   1,861.13   27.37

  3. Large Diameter Tube 480.89     7.07    487.14     6.53    426.85     6.28

  4. Capillary Tube      276.81     4.07    284.71     3.82    250.75     3.69

  รวม                    4,696.86   69.04   5,430.98   72.84   5,079.25   74.69

  ส่งออก                                                                   

  1. Smooth Tube         1,223.96   17.99   1,244.29   16.69   1,158.54   17.03

  2. Multi Grooved Tube  620.83     9.13    594.43     7.97    456.88     6.72

  3. Large Diameter Tube 248.58     3.65    166.55     2.23    89.88      1.32

  4. Capillary Tube      12.81      0.19    19.59      0.26    16.26      0.24

  รวม                    2,106.18   30.96   2,024.86   27.16   1,721.56   25.31

  1. Smooth Tube         3,762.26   55.3    4,358.18   58.45   3,699.06   54.39

  2. Multi Grooved Tube  2,021.69   29.72   2,139.67   28.70   2,318.01   34.08

  3. Large Diameter Tube 729.47     10.72   653.69     8.77    516.73     7.60

  4. Capillary Tube      289.62     4.26    304.30     4.08    267.01     3.93

  ยอดรวมทั้งสิ้น             6,803.04   100%    7,455.84   100%    6,800.81   100%
  ---------------------- ---------- ------- ---------- ------- ---------- -------

เป้าหมายการดำเนินธุรกิจของบริษัท

ในการดำเนินงานของบริษัทนั้น
ได้ให้ความสำคัญอย่างยิ่งต่อการสร้างระบบการกำกับดูแลกิจการที่ดีที่มีความโปร่งใส
และมีความยุติธรรมต่อผู้มีส่วนได้ส่วนเสียทุกฝ่ายมีการเปิดเผยข้อมูลอย่างเพียงพอ
มีการกำกับดูแลที่ดีอย่างถูกต้องตามกฎหมาย มีจริยธรรมในการปฏิบัติหน้าที่
โดยคณะกรรมการของบริษัทได้มอบหมายหน้าที่ และความรับผิดชอบที่สำคัญใหักับประธาน,
คณะกรรมการบริหาร รวมถึงคณะกรรมการตรวจสอบไว้ด้วย

คณะผู้บริหารของบริษัทฯ ได้ตระหนักถึงความสำคัญในการกำกับดูแลกิจการที่ดี
อันเป็นปัจจัยหลักในการเสริมสร้างให้องค์กรมีระบบที่มีประสิทธิภาพและเป็นพื้นฐานของการเติบโตอย่างยั่งยืน
โดยการเน้นการพัฒนา และดูแลบุคลากรให้มีความสามารถที่จะให้บริการที่ดีกับลูกค้า บริษัทฯ
จึงได้กำหนดหลักปฏิบัติและความรับผิดชอบของผู้บริหารในเรื่องดังนี้ :

  1. ดำเนินธุรกิจโดยยึดหลักประสิทธิภาพ ประหยัด ประสิทธิผลและโปร่งใส
  และยึดมั่นในความรับผิดชอบต่อผู้มีส่วนได้เสีย และสร้างผลตอบแทนที่เหมาะสมแก่ผู้ลงทุน
  รวมทั้งสร้างความก้าวหน้าและเติบโตที่มั่นคง

  2. บริหารกิจการด้วยความระมัดระวัง ซื่อสัตย์สุจริต
  และรับผิดชอบต่อประโยชน์สูงสุดของบริษัทและด้วยความโปร่งใส

  3. รายงานข้อมูลทางการเงิน และข้อมูลทั่วไปต่อหน่วยงานที่เกี่ยวข้อง
  ต่อผู้ถือหุ้นและต่อผู้ลงทุนทั่วไปอย่างถูกต้องครบถ้วน

  4. จัดให้มีการจัดทำงบการเงินเพื่อแสดงฐานะการเงินและผลการดำเนินงานที่เป็นจริง

  5. ปฏิบัติตามข้อกำหนดและระเบียบของตลาดหลักทรัพย์

  6. ให้บริษัทมีระบบการควบคุมภายในและการตรวจสอบภายในที่เชื่อถือได้และมีประสิทธิภาพ

  7.
  ให้มีการประเมินและให้ความเห็นเกี่ยวกับความเพียงพอและความเหมาะสมของระบบการควบคุมภายในและการกำกับดูแล

  8. ให้มีการประชุมระหว่างคณะกรรมการบริษัท กับคณะกรรมการตรวจสอบตามความเหมาะสม

  9. ไม่หาประโยชน์ให้ตนเองหรือผู้อื่นจากการปฏิบัติหน้าที่การงาน

  10. ไม่เปิดเผยความลับของบริษัท
  และไม่นำข้อมูลความลับของบริษัทไปใช้เพื่อประโยชน์ของตนเองหรือบุคคลอื่นโดยมิได้รับอนุญาต

  11. ไม่ดำเนินการใด ๆ
  ในลักษณะซึ่งอาจก่อให้เกิดความขัดแย้งทางผลประโยชน์กับบริษัทโดยมิได้แจ้งให้บริษัททราบ

การวิจัยและพัฒนา

บริษัทฯ ได้ทำการวิจัยปรับปรุง
และพัฒนาผลิตภัณฑ์โดยตอบสนองความต้องการของลูกค้าด้วยการพัฒนาในการผลิตท่อทองแดงดังนี้ :

-   ปี 2544 พัฒนาการผลิตท่อทองแดงที่เรียกว่า Flexible Tube

เนื่องจากว่าท่อชนิดนี้ ได้รับความนิยมจากลูกค้า เพราะมีคุณสมบัติเด่นในการดัดงอได้ดี
ซึ่งลูกค้าสามารถนำไปใช้ในงานระบบเชื่อมต่อของท่อทางเดินน้ำยาแอร์ได้ดี
และยังช่วยลดการนำเข้าท่อนี้จากต่างประเทศด้วย

-   ปี 2547 บริษัทได้ทำการพัฒนาผลิตภัณฑ์ท่อทองแดงที่มีเกลียวภายในท่อ
    เพื่อตอบสนองความต้องการของลูกค้าได้แก่ :

  1) ท่อแบบเกลียวประสิทธิภาพสูง เรียกว่า High Performance Type
  เพื่อเพิ่มประสิทธิภาพการถ่ายเทความร้อนให้กับท่อทองแดง

  2) แบบน้ำหนักต่อเมตรต่ำ (Light Type) เพื่อลดต้นทุนให้กับลูกค้า
  ซึ่งลูกค้าจะได้ท่อที่ยาวขึ้นเมื่อเทียบกับน้ำหนักต่อกิโลกรัมที่เท่ากัน

  3) พัฒนากระบวนการผลิตท่อ Taper Tube
  โดยนำเครื่องจักรแบบอัตโนมัติมาใช้ซึ่งสามารถที่จะเพิ่มกำลังการผลิตได้มากขึ้นรวมถึงคุณภาพที่แน่นอนอีกด้วย

-   ปี 2548 บริษัทได้มีการพัฒนาผลิตภัณฑ์ใหม่ เช่น

  1) ผลิตท่อรูปตัว T ซึ่งนำไปใช้เป็นข้อต่อของท่อทางเดินน้ำยาในเครื่องทำความเย็น

  2) ผลิตท่อตรงที่มีความยาวน้อยกว่า 100 มิลลิเมตร

  3) ผลิตท่อหุ้มฉนวนโฟมที่ใช้กับเครื่องปรับอากาศ

-   ปี 2549 บริษัทได้มีการพัฒนาในผลิตภัณฑ์ โดยการมุ่งเน้นเรื่องคุณภาพ
    และการเพิ่มประสิทธิภาพ โดยพัฒนารูปแบบการผลิตท่อรูปตัว T เช่น
    เพิ่มความหลากหลายของขนาดผลิตภัณฑ์ได้มากขึ้น

-   ปี 2550 เนื่องจากราคาวัตถุดิบในการผลิตท่อทองแดง ได้ปรับขึ้นอย่างต่อเนื่อง ดังนั้น
    ทางบริษัทฯ จึงได้ทำการผลิตท่อ FMGT ที่มีประสิทธิภาพสูง (High Performance Type)
    และท่อ FMGT แบบ Light Type อย่างต่อเนื่อง

-   ปี 2551 บริษัทได้ตอบสนองความต้องการของลูกค้าโดยการผลิตท่อทองแดงที่มีเกลียวภายในท่อ
    (FMGT) ที่มีประสิทธิภาพสูงในการถ่ายเทความร้อนที่มีประสิทธิภาพ (High Performance
    Type) และรวมถึงท่อที่เรียกว่า Light Type อย่างต่อเนื่อง นอกจากนี้ ยังผลิตท่อ Half
    Hard แบบ Light Type เพื่อตอบสนองลูกค้าที่นำไปผลิตในตู้เย็นอีกด้วย

-   ปี 2552 และปี 2554 บริษัทได้ทำการปรับปรุงประสิทธิภาพการผลิตโดยรวม
    เพื่อลดต้นทุนการผลิตและเสริมสร้างศักยภาพทางการแข่งขันของบริษัทให้มีความมั่นคง
    สามารถแข่งขันกับผู้ผลิตทั้งในประเทศและต่างประเทศได้ เช่น การผลิตท่อทองแดงขนาดใหม่ๆ
    ที่มีประสิทธิภาพในการถ่ายเทความร้อนได้ดีกว่า เพื่อช่วยให้สามารถลดขนาดของเครื่อง
    ปรับอากาศให้มีขนาดที่เล็กลงและน้ำหนักเบาลง

-   ปี 2555
    บริษัทได้มีการพัฒนายกระดับคุณภาพของผลิตภัณฑ์ท่อทองแดงให้เป็นที่ยอกรับในระดับสากล
    ด้วยการพัฒนาเทคโนโลยีใหม่ๆ เพื่อผลิตท่อให้ได้คุณภาพที่สะอาด และถ่ายเทความร้อนได้ดี
    เพื่อเป็นการสนับสนุนนโยบายการเพิ่มปริมาณการขาย ด้วยผลิตภัณฑ์ที่ดีมีคุณภาพสูง
    เพื่อขยายตลาดส่งออกผลิตภัณฑ์ไปยังต่างประเทศอีกด้วย

โครงการในอนาคต

ในอุตสาหกรรมเครื่องปรับอากาศ
และเครื่องทำความเย็นที่ได้ปรับตัวเพิ่มขึ้นอย่างต่อเนื่องมาเป็นระยะเวลาหลายปีแล้วนั้น
ทำให้บริษัทได้ขยายกำลังผลิตเรื่องมาจนถึงปัจจุบันปี 2550 บริษัทมีกำลังผลิตรวม 31,000 ตันต่อปี

สำหรับในปี 2552 นี้ ตลาดท่อทองแดงจะชะลอตัวอย่างมาก
เนื่องจากได้รับผลกระทบจากภาวะเศรษฐกิจโลกตกต่ำ
กอร์ปกับราคาขายท่อทองแดงที่นำเข้าจากประเทศจีนและเกาหลี
มีราคาถูกกว่าท่อทองแดงในประเทศไทย ลูกค้าจึงหันไปซื้อท่อทองแดงที่นำเข้ามาจากต่างประเทศ

ในปี 2553 ตลาดท่อทองแดงได้เริ่มขยายตัวดีขึ้น เนื่องจากจำนวนเครื่องปรับอากาศที่ลูกค้าได้ทำ
stock ไว้นั้น ได้ลดลงมากในปลายปี 2552 เป็นผลให้ในปี 2553
มีปริมาณการใช้ท่อทองแดงในประเทศไทยเพิ่มขึ้น บริษัทฯ สามารถทำยอดขายได้มากขึ้น
สำหรับแผนการในอนาคต บริษัทฯ
ได้พยายามที่จะพัฒนาผลิตภัณฑ์ให้มีคุณสมบัติดีขึ้นโดยรักษาคุณภาพของสินค้าผลิตให้ได้ตามที่ลูกค้าต้องการ
และได้ทำการปรับปรุงเทคโนโลยีการผลิตให้ดียิ่งๆ ขึ้น
เพื่อให้ท่อทองแดงมีคุณสมบัติในการถ่ายเทความร้อนได้ดี

ในปี 2554 บริษัทฯ ได้จัดทำแผนเพิ่มกำลังผลิตสำหรับท่อทองแดงที่มีเกลียวภายในท่อ (FMGT :
Furukawa Multi Grooved Tube) ซึ่งจะเริ่มผลิตได้ในราวปี 2555

ในปี 2556 บริษัทฯ คาดการณ์ว่าความต้องการของตลาดท่อทองแดงจะเพิ่มมากขึ้น
สืบเนื่องจากการภาวะการฟื้นตัวจากน้ำท่วมครั้งใหญ่ในประเทศไทย เมื่อปี 2554

แผนการตลาดสำหรับการขยายตลาดลูกค้าของบริษัทฯ

1. แนะนำตัวอย่างผลิตภัณฑ์ท่อทองแดงชนิดและขนาดต่าง ๆ ของบริษัทไปเสนอให้กับลูกค้า
ซึ่งมีแนวโน้มที่จะเปลี่ยนการสั่งซื้อท่อทองแดงจากกการนำเข้าเป็นส่วนใหญ่
มาเป็นซื้อจากผู้ผลิตภายในประเทศทั้งหมด
โดยเฉพาะอย่างยิ่งลูกค้าที่ให้ความสำคัญกับคุณภาพของผลิตภัณฑ์มากกว่าราคา

2. ปรับปรุงบริการสนับสนุนแก่ลูกค้าให้มีประสิทธิภาพมากขึ้น เช่น
บริการจัดส่งสินค้าให้รวดเร็วตรงกับจำนวนและเวลาที่ลูกค้าต้องการจัดให้มีการส่งเสริมบริการหลังการขาย
ในกรณีที่ลูกค้าต้องการคำปรึกษาหรือมีปัญหาเกี่ยวกับผลิตภัณฑ์
และให้บริการจัดเก็บสินค้าแทนลูกค้าที่มีข้อจำกัดในเรื่องพื้นที่คลังสินค้าของตน

3.  มีการติดต่อกับลูกค้าอย่างสม่ำเสมอทั้งลูกค้าเก่า
    และลูกค้าใหม่เพื่อให้ทราบถึงความต้องการสินค้าของลูกค้าอย่างถูกต้อง
    และสามารถดำเนินการผลิตให้ตรงตามความต้องการของลูกค้ามากที่สุด
    รวมถึงการให้คำแนะนำกับลูกค้าในผลิตภัณฑ์ของบริษัทฯ
    ที่ได้มีการพัฒนาในเรื่องประสิทธิภาพของผลิตภัณฑ์เพื่อให้ลูกค้ามีความเข้าใจดียิ่งขึ้น